Magyarország a második világháborúban (1938–1945)
Tanulóvázlat · felismerendő képek · gyakorló érettségi feladatok megoldással
Hogyan használd ezt a vázlatot?
1. rész – Vázlat: időrend, szereplők, események (az órai jegyzetedből, kiegészítve).
2. rész – Felismerendő képek: a feladatsorokban szereplő fényképek, hogy a dolgozatban azonnal felismerd őket.
3. rész – Gyakorló feladatok (14 db): a megoldás mindig külön dián, közvetlenül a feladat után van, zöld „MEGOLDÁS” jelzéssel. Ha nem akarod látni, ne lépj tovább – próbáld ki először papíron!
Honnan származnak a megoldások?
2017–2023-as feladatok: a hivatalos javítókulcs szerint (kivétel: a 2018. május (I) feladatnál a kulcsfájlban hibás a megoldás, ott saját levezetés áll – jelölve).
2005–2016-os gyűjtemény: itt nincs hivatalos kulcs, ezeknél saját megoldást adtam – jelölve; érdemes a tanárral ellenőrizni.
Jelölés: a lila, dőlt, „＋” jelű sorok kiegészítések, amelyek nem szerepelnek az órai jegyzetben, de a témához tartoznak.
＋ Ilyen formában jelennek meg a kiegészítések.
Tankönyv az órai jegyzet szerint: 180–206. oldal.
Időrend – a legfontosabb dátumok
	Dátum
	Esemény

	1936–38
	Darányi Kálmán kormánya – jobbratolódás, győri program (1938)

	1938. márc.
	Anschluss (Ausztria csatlakozik a Német Birodalomhoz) – nő a revíziós igény

	1938. máj.
	Első zsidótörvény (Imrédy-kormány): 20%-os korlát a kamarákban

	1938. nov. 2.
	Első bécsi döntés – a Felvidék magyarlakta részei vissza

	1939
	Nyilaskeresztes Párt megalakulása (Szálasi Ferenc)

	1939. szept.
	Lengyelország megtámadása – Teleki: fegyveres semlegesség, lengyel menekültek befogadása

	1940
	Második bécsi döntés – Észak-Erdély vissza

	1941. ápr. 3.
	Teleki Pál öngyilkossága (a Jugoszlávia elleni német támadás miatt)

	1941. jún. 26.
	Kassa bombázása → Bárdossy: hadba lépés a Szovjetunió ellen

	1942–43
	A 2. magyar hadsereg a keleti fronton; Don-kanyar katasztrófa (1943 telén)

	1944. márc. 19.
	Német megszállás; Sztójay-kormány; deportálások (május–július)

	1944. okt. 15.
	Kiugrási kísérlet kudarca; Szálasi hatalomátvétele, nyilas rémuralom

	1945. ápr.
	A harcok véget érnek Magyarország területén (szovjet csapatok)



Háttér: hogyan lett világháború?
Az óra egyetemes története – csak ami a magyar eseményekhez kell
1935–36: általános hadkötelezettség Németországban; a Rajna-vidék remilitarizálása
1939. aug. 23.: Molotov–Ribbentrop-paktum (Szovjetunió–Németország)
kölcsönös megnemtámadás
titkos záradék: Lengyelország felosztása
1939. szept. 1.: Németország megtámadja Lengyelországot; szept. 17.: a Szovjetunió is → feldarabolják; kezdődik a „furcsa háború”
1940: Dánia, Norvégia, Hollandia, Belgium; májusban Belgiumon át a Maginot-vonalat megkerülve támadnak → Franciaország kapitulál
1940. jún.: északon német megszállás, délen Vichy (németbarát kormány)
1941 nyara: az angliai csata sikertelen
1941. jún. 22.: Barbarossa-terv – megtámadják a Szovjetuniót, megnyílik a keleti front; Hitler szövetségeseitől (így Magyarországtól is) segítséget kér
1941. dec. 7.: a japánok lebombázzák Pearl Harbort → az USA belép a háborúba a szövetségesek oldalán
1942-től: a japánok előretörése Indiától Ausztráliáig; az amerikaiak békaugrás hadművelettel szigetenként foglalják vissza a területet
Sztálingrád térségében a legnagyobb összecsapások; hatalmas halálos áldozatszám
＋ A jegyzetben 1942. dec. 7., ill. július 22. szerepelt: a helyes dátum 1941. dec. 7., ill. 1941. jún. 22.
Háttér: a szövetségesek találkozói és a háború vége
	Mikor / hol
	Mi történt

	1941 · Atlanti-óceán
	Churchill és Roosevelt találkozója: közös fellépés a tengelyhatalmak ellen

	1943 · Casablanca
	Csak a feltétel nélküli békét fogadják el

	1943 · Teherán
	Sztálin, Roosevelt, Churchill – a második front megnyitásának terve; a Szovjetunió megtámadja Japánt

	1944. jún. 6.
	Normandia – a második front megnyitása nyugaton

	1945. febr. · Jalta
	Sztálin, Roosevelt, Churchill – a háború utáni tervek, megszállási övezetek

	1945. máj. 2. / máj. 8.
	Berlin elesik / az európai hadszíntéren véget ér a háború

	1945. júl. · Potsdam
	A háborús bűnösök felelősségre vonása, megszállási övezetek kialakítása

	1945. aug. 6. / aug. 9.
	Hirosima / Nagaszaki – Japán kapitulál

	1945. szept. 2.
	A II. világháború vége



A jobbratolódás: Darányi Kálmán (1936–1938)
Magyarország jobbratolódása tovább erősödik
oka: a revíziós igény fokozódása – Németország 1936-tól jelentős terjeszkedésbe kezd
Győri program (1938): az ország újrafelfegyverzése
1 milliárd pengő; az 5 évre tervezett felfegyverzést 2 év alatt teljesítik
1938 – Anschluss: tovább fokozza a revíziós igényt – a társadalom Hitlertől várja a megvalósítást
Horthy elzárkózik ettől, és leváltja Darányit
Utódja: Imrédy Béla (1938–1939) – lásd a következő dián
Imrédy Béla (1938–1939) és az első zsidótörvény
Első zsidótörvény (kidolgozása még Darányi alatt, elfogadása 1938 májusában)
zsidónak minősül, aki az izraelita valláshoz tartozik
20%-ban korlátozza a számarányukat a hivatali/értelmiségi pályákon és a felsőoktatásban (ügyvéd, orvos, mérnök, újságíró, pedagógus stb.)
＋ mentesek: hadirokkantak, tűzharcosok, hősi halált halt szülők gyermekei, az 1919. aug. 1. előtt kikeresztelkedettek (a törvény szövege alapján)
＋ tiltakozott ellene többek között írók, művészek, tudósok kiáltványa: sérti az állampolgári jogegyenlőséget (1938. máj. 5.)
Nyilaskeresztes Párt – 1939, Szálasi Ferenc; előzménye a Nemzeti Akarat Pártja (1935-től)
hungarista ideológia: Hitlerhez hasonlóan tömegpártot akar, de zavaros, demagóg, történelmi fejtegetés
Imrédy „csodálatos forradalom”-ot hirdet – ő is tömegpártot szeretne létrehozni
Horthy leváltja, és ismét Teleki Pált kéri fel kormányalakításra
＋ A második zsidótörvény előkészítése még Imrédy alatt indult; elfogadására 1939 tavaszán, Teleki alatt került sor.
A revízió lépései: a bécsi döntések
	Mikor
	Mi történt
	Hogyan

	1938. szept.
	Müncheni konferencia: a magyar területi kérdésben Anglia és Franciaország nem vesz részt
	Németország és Olaszország dönt: Magyarország visszakapja Csehszlovákia magyarlakta területeit

	1938. nov. 2.
	Első bécsi döntés: Csehszlovákia magyarlakta területei (Felvidék) visszakerülnek
	német–olasz döntőbíráskodás

	＋ 1939. márc.
	＋ Kárpátalja visszafoglalása
	＋ magyar katonai akció német jóváhagyással

	1940
	Második bécsi döntés: Észak-Erdély visszakerül Magyarországhoz
	német–olasz döntőbíráskodás

	＋ 1941. ápr.
	＋ Délvidék (a Jugoszlávia elleni támadás után)
	＋ magyar csapatok bevonulása a német támadás nyomán



Jegyezd meg: a revízió Hitler segítségével valósult meg – ezért lett egyre nehezebb kilépni a német szövetségből.
Teleki Pál második kormánya (1939–1941)
Fegyveres semlegesség politikája
támogatja a tengelyhatalmakat a revízió miatt, de katonailag igyekszik távol tartani az országot a háborútól
1939. szept.: a lengyel menekülteket befogadja, a német csapatok átvonulását nem engedi
zsidóellenes törvényeket is elfogad (+ 1939: második zsidótörvény)
1940: a második bécsi döntés – visszakapjuk Észak-Erdélyt
Jugoszlávia: Hitler a magyar részvételt kéri a támadáshoz (1941 tavasz)
Teleki nem egyezik bele, sőt jugoszláv–magyar örökbarátsági szerződést köt (1940. dec.)
1941 tavaszán mégis engedélyezi a német csapatok átvonulását Jugoszlávia felé
1941. ápr. 3.: öngyilkos lesz
Churchill: „Teleki gróf inkább saját életét adta, mintsem hogy e szégyenteljes tetthez csatlakozzék.”
＋ A jegyzetben a Jugoszlávia-kérés 1940-ben szerepel; a támadás 1941 áprilisában történt.
Bárdossy László (1941–1942): hadba lépés a Szovjetunió ellen
Teleki utódja: Bárdossy László
1941. jún. 26.: Kassát lebombázzák – felségjelzés nélküli gépek
az eset körülményei azóta is vitatottak (Horthy emlékirata: német gépek)
Bárdossy a bombázásra hivatkozva a Szovjetunió ellen lép hadba
Útnak indítják a gyorshadtestet (kb. 50 ezer fő) – a legütőképesebb egység, megszálló feladatokat kap
1942: a 2. magyar hadsereg (kb. 200 ezer fő) megindul a keleti frontra, a Don-kanyarhoz
Don-kanyar (1942–43 tele):
a hadsereg védekezésre rendezkedett be
katasztrofális veszteségek
a hazai háborúellenes hangulat erősödik a frontról érkező halálhírek miatt; a németbarát hangulat gyengül
Horthy menesztette Bárdossyt, és Kállay Miklóst nevezte ki miniszterelnöknek
elvárás: lazítson a német szövetségen
Kállay Miklós (1942–1944): a kiugrás előkészítése
Kiugrás előkészítése a háborúból
Isztambulban tárgyalnak az angolokkal (Szent-Györgyi Albert részvételével)
Hitler követeli Horthytól Kállay leváltását – Horthy nem teszi meg
→ Hitler a német megszállás mellett dönt
1944. márc. 19.: Horthyt Németországba csalják, közben a Wehrmacht Budapestre vonul – a magyar haderő ezt nem tudja visszaverni
Horthy elfogadja, hogy Edmund Veesenmayer (német birodalmi megbízott) irányítsa az országot
Sztójay Döme miniszterelnök
A német megszállás és a Sztójay-kormány (1944)
Az új kormány együttműködik a németekkel
a szabadságjogokat felfüggesztik
a németellenes politikusokat letartóztatják és elhurcolják
a teljes magyar haderőt átengedik a németeknek
a németek már az élelmiszerért sem fizetnek – kifosztják az országot
Sztójay körtávirata: a magyar–német jó viszonyt ápolják, a „bolsevizmus elleni közös küzdelem”
A zsidóság deportálása
1944. május 14-től (Kárpátalja, Munkács) – a magyar csendőrség és a Gestapo együtt
a vonatok jelzése: „Német munkásátköltöztetés” – megtévesztés
gettó, internálás, deportálás, munkaszolgálat, sárga csillag – a szakkifejezések
Ferenczy László csendőr alezredes irányít (a munkácsi értekezlet)
1944. júl.: Horthy leállítja a deportálásokat (Veesenmayer jelentése)
Horthy levele Hitlerhez (jún. 6.): kéri a megszálló csapatok és a titkosrendőrség elvitelét
Kiugrási kísérlet és a nyilas hatalomátvétel (1944)
A kormány minél gyorsabban ki akar lépni a háborúból, de a románok kiugrása (aug. 23.) nehezíti a helyzetet
Horthy nehezen szánja rá magát a szovjetekkel való tárgyalásra, de végül követeket küld Moszkvába
Molotov átadja a feltételeket:
az 1937-es határok visszaállítása
hadüzenet a németeknek
Horthy levele Sztálinhoz (szept. vége): fegyverszüneti tárgyalások
A németek megtudják a tervet – elrabolják Horthy kisebbik fiát (az idősebb korábban meghalt)
Horthy lemond kormányzói jogköréről, és Szálasi Ferencet nevezi ki miniszterelnöknek (okt. 15.)
Horthyt családjával együtt Németországba hurcolják
Szálasi kormányprogramja: „Magyarország … bástya” a német háborúvezetésben – a valóságban a németeknek kiszolgáltatott, megszállt ország
A nyilas rémuralom és a mentők (1944. okt.–1945. ápr.)
Kezdetét veszi a nyilas rémuralom
megkezdik a budapesti zsidóság megsemmisítését (Duna-part: a Dunába lövés)
a nyilasok kiszolgáltatják az országot a visszavonuló németeknek
1945 áprilisára a harcok véget értek Magyarország területén – a szovjet csapatok „felszabadították”
＋ Budapest ostroma: 1944. dec. 24. – 1945. febr. 13.
Akik a zsidóságot mentették:
Angelo Rotta – pápai nuncius
Raoul Wallenberg – svéd diplomata
Sztehlo Gábor – evangélikus lelkész
Salkaházi Sára – apáca
Alapy Gáspár – komáromi polgármester
Áldozatok: több ezer ember – pl. Richter Gedeon
Magyarország háborús veszteségei
	Gazdasági terület
	Veszteség

	Vasúti sínhálózat és pályatestek
	40%

	Duna- és Tisza-hidak
	100%

	Vas- és fémipar
	48,1%

	Vegyipar
	48%

	Ruházati ipar
	55,7%

	Bányászat és ipar összesen
	38%



	Emberveszteség
	fő

	Katonai
	kb. 140–160 ezer

	Hadifogságban meghalt
	kb. 230–280 ezer

	Polgári lakosság
	kb. 80–100 ezer

	Zsidóság a trianoni Magyarországról
	kb. 400 ezer

	Cigányság
	kb. 50 ezer



Miért volt ekkora a pusztítás? az ország hadszíntérré vált (1944 őszétől), bombázások, a visszavonuló németek pusztítása és kifosztása
Miért magas a nem katonai áldozatok száma? a holokauszt, a civil lakosság a harcokban és a bombázásokban
Legnagyobb magyar katonai veszteség: Don-kanyar, 1943 (2. magyar hadsereg)
A világháború 800 ezer–1 millió főre becsült áldozatainak többsége férfi volt; Budapest épületeinek ¾-e megsemmisült vagy károsodott; a sínhálózat 40%-a, a mozdonyok több mint 2/3-a megsemmisült; a Tisza- és Duna-hidakból 28-at robbantottak fel; 1946 nyarán világrekord infláció (a pengő 1946-ig volt fizetőeszköz)
Szovjet megszállás (az órai vázlat itt még üres)
A jegyzet utolsó témája, „Szovjet megszállás” címszó alatt nincs bejegyzés – ide írd be, amit az órán diktáltak.
＋ 1945 áprilisában véget érnek a harcok Magyarország területén; a szovjet csapatok megszállják az országot
＋ Szövetséges Ellenőrző Bizottság (SZEB) – a szovjetek irányítása alatt
＋ civilek elhurcolása szovjet kényszermunkára („málenkij robot”)
＋ jóvátétel a győztesek javára (a fegyverszüneti egyezmény: 1945. jan.)
＋ 1946 nyarán a pengő hiperinfláció – a forint bevezetése 1946. augusztus 1.
Ki kicsoda? – szereplők táblázata
	Név
	Szerep
	Kulcsszó

	Horthy Miklós
	kormányzó (1920–1944)
	leváltja Darányit és Imrédyt; kiugrási kísérlet; Németországba hurcolják

	Darányi Kálmán
	miniszterelnök 1936–38
	győri program, felfegyverkezés

	Imrédy Béla
	miniszterelnök 1938–39
	első zsidótörvény, „csodálatos forradalom”

	Teleki Pál
	miniszterelnök 1939–41
	fegyveres semlegesség, öngyilkosság (1941. ápr. 3.)

	Bárdossy László
	miniszterelnök 1941–42
	Kassa bombázása, hadba lépés

	Kállay Miklós
	miniszterelnök 1942–44
	kiugrás előkészítése (Isztambul)

	Sztójay Döme
	miniszterelnök 1944
	német megszállás utáni bábkormány

	Szálasi Ferenc
	„nemzetvezető”, mi. 1944–45
	Nyilaskeresztes Párt, hungarizmus, nyilas rémuralom

	Edmund Veesenmayer
	német birodalmi megbízott
	irányítja az országot a megszállás után

	Ferenczy László
	csendőr alezredes
	a deportálások egyik irányítója (Munkács)

	Szent-Györgyi Albert
	Nobel-díjas tudós
	Isztambulban tárgyal az angolokkal



Mire figyelj a feladatokban? (a gyakorló feladatok tanulságai)
Három „megtámadás”: Lengyelország (1939 szept.) – Jugoszlávia (1941 ápr.) – Szovjetunió (1941 jún.); a forrásnál mindig dönts: melyikről szól?
Horthy két levele (1944): Hitlernek (jún. 6.: megszállók elvitelét kéri) és Sztálinnak (szept. vége: fegyverszünet); „szomszédos kolosszus” = Németország
1944-es források: Sztójay → megszállás után; Szálasi → okt. 15. után; Veesenmayer → német irányítás
Első zsidótörvény: 20% a kamarákban; jogegyenlőség sérül; az értelmiséget sújtja; kivételek (hadirokkant, 1919 előtt kikeresztelkedett)
Fogalmak: gettó (kényszerlakóhely) ≠ internálás (gyűjtőtáborba szállítás) ≠ deportálás ≠ munkaszolgálat; sárga csillag a megkülönböztetés jele
Területgyarapodás (a „birodalom révén”): 1938, (1939), 1940, 1941
Don-kanyar, 1943: a 2. magyar hadsereg legnagyobb vesztesége
Veszteségek: a legnagyobb gazdasági kár az infrastruktúrában (hidak 100%)
Képek: a magyarországi zsidóság üldöztetése
	[image: ]
	[image: ]
	[image: ]
	[image: ]

	Árokásás a megszállt Ukrajnában
munkaszolgálat – kényszermunka a keleti fronton
	„Zsidónegyed. Keresztényeknek tilos bemenni.”
gettó – a zsidók kijelölt, elzárt lakóhelye
	Kárpátaljai zsidók
deportálás – vonattal a haláltáborba (1944)
	Zsidó férfi sárga csillaggal
megkülönböztető jelzés – a sárga csillag viselése kötelező



A feladatsorokban ezeket a képeket kell szakkifejezéssel megnevezni (lásd a gyakorló feladatok 11. feladatát).
Képek: Budapest a háború után

	Romeltakarítás a Várban
Budapest épületeinek ¾-e megsemmisült vagy károsodott; nők végzik a munkát, mert az áldozatok többsége férfi volt
	Marhát hajtanak a vágóhídra a Rákóczi úton
a vasúti szállítás megsemmisült (a sínhálózat 40%-a, a mozdonyok több mint 2/3-a)
	Söprik a pengőt a Lehel téren
hiperinfláció 1946 nyarán – a pengő elértéktelenedett



Lásd a gyakorló feladatok 14. feladatát.
Gyakorló feladatok
14 érettségi feladat Magyarországról a második világháborúban. A megoldás mindig a feladatot követő oldalon (új oldalon) található – addig ne lapozz, amíg nem készültél el!
1. feladat – Az első zsidótörvény (1938)
Forrás: 2019. október, középszint
Oldd meg a feladatokat a források és ismereteid segítségével! (Elemenként 1 pont.)
A) „Ez a javaslat még a zsidóságot sem alázza meg annyira, mint amennyire megsérti a keresztény középosztály fiait, amikor azt teszi fel róluk, hogy – az állampolgári jogegyenlőség megszentelt elvének semmibevételével – jogfosztástól, megszégyenítő gyámkodástól, kényszeralkalmazástól várják megélhetésük biztosítását. S felteszi róluk azt az erkölcsi eltévelyedést, hogy polgártársaik egy részének vallása miatt való megbélyegzése, polgári jogai teljességéből való kiforgatása árán akarnak érvényesülni és boldogulni.”  (Magyar értelmiségiek kiáltványa)

B) „A Függetlenség [című újság] véleménye szerint a javaslat nem kíméletlen, s nem jelenti a zsidóság elnyomását, mert a zsidó lakosság 5 százalékos lélekszáma mellett 20 százalékos részt kap a közéletben. A Pesti Napló [című újság] viszont úgy tartja, hogy az új javaslat intézkedései gyökeres szakítást jelentenek a magyar törvénykönyv 1867. és 1895. évből származó olyan alkotmányos alaptörvényeivel, amelyek eddig aligha válhattak szégyenére a [magyar törvényeknek].”  (Brassói Lapok)

a) Mindkét forrásrészlet ugyanazzal a törvénnyel kapcsolatos. Melyik ez a törvény? Karikázd be a helyes válasz sorszámát!
1. numerus clausus     2. nemzetiségi törvény     3. első zsidótörvény
b) Hogyan viszonyultak az A) betűjelű forrás szerzői a bevezetésre kerülő törvényhez?
1. Egyetértettek vele.     2. Tárgyilagos tudósítást közöltek.     3. Elítélték a törvényt.
c) Hogyan viszonyult a B) betűjelű forrás szerzője a bevezetésre kerülő törvényhez?
1. Egyetértett vele.     2. Tárgyilagos tudósítást közölt.     3. Elítélte a törvényt.
d) Mit biztosítottak a zsidóság számára a B) betűjelű forrásban említett „alkotmányos alaptörvények”?
1. feladat – MEGOLDÁS
Megoldás forrása: hivatalos javítókulcs
a) 3. – az első zsidótörvény (1938)
b) 3. – elítélték (a jogegyenlőség „semmibevétele” miatt tiltakoztak)
c) 2. – tárgyilagos tudósítás (két lap eltérő véleményét idézi, a sajátját nem mondja ki)
d) jogegyenlőséget / törvény előtti egyenlőséget / egyenjogúságot (emancipáció)
Miért? A 20%-os arány („5 százalékos lélekszám mellett 20 százalékos rész”) az 1938-as első zsidótörvény jellemzője. A numerus clausus (1920) az egyetemi felvételt korlátozta, nem a közélet egészét.
2. feladat – Az első zsidótörvény szövege és a tiltakozás
Forrás: 2005–2016-os gyűjtemény, 11. feladat
Válaszolj a kérdésekre a források és ismereteid segítségével! (Elemenként 1 pont.)
„4. § A sajtókamara, úgyszintén a színművészeti és filmművészeti kamara tagjaiul zsidók csak olyan arányban vehetők fel, hogy számuk a kamara összes tagjai számának húsz százalékát ne haladja meg. Ebbe a húsz százalékba nem lehet beleszámítani:
a) a hadirokkantat, a tűzharcost, továbbá hősi halált halt szülőnek gyermekét és a hadiözvegyet;
b) azt, aki az 1919. évi augusztus hó 1. napja előtt tért át valamely más bevett felekezetbe és megszakítás nélkül ugyanennek a felekezetnek a tagja;
c) a b) pont alá eső szülőnek olyan leszármazóját, aki nem az izraelita felekezet tagja;
7. § Ügyvédi, mérnöki, orvosi kamarák tagjaiul a 4. § első bekezdése alá eső személyeket csak olyan arányban lehet felvenni, hogy számuk az összes tagok számának húsz százalékát ne haladja meg.”  (Az 1938. XV. törvény a társadalmi és a gazdasági élet egyensúlyának hatályosabb biztosításáról)

„Mi, magyarok, írók, művészek és a tudomány munkatársai, különféle világnézetek és pártállások szószólói, különféle társadalmi rétegek szülöttei és tagjai […] valamennyien a kereszténység, józanság és hazafiság magától értetődő egységével és szilárdságával emeljük föl szavunkat az állampolgári jogegyenlőség elvéért, melyet az úgynevezett „társadalmi egyensúly hatályosabb biztosításáról szóló törvényjavaslat” megvalósulása esetén törölne a magyar alkotmányból.”  (Tiltakozás a zsidótörvény ellen; 1938. május 5.)

a) Melyik demokratikus jogelvet sérti az ún. első zsidótörvény?
b) A 20%-os korlát hatálya alá esik-e az a korábban izraelita felekezetű személy, aki a törvény hatályba lépése előtt néhány nappal katolikus vallásra tért át?
c) A 20%-os korlát hatálya alá esik-e az I. világháborús hadirokkant katonatiszt izraelita felekezetű gyermeke?
d) A zsidóságon belül melyik társadalmi csoportot/réteget sújtotta elsősorban a törvény? Karikázd be!
1. iparosok     2. kereskedők     3. értelmiség     4. nagytőkések
2. feladat – MEGOLDÁS
Megoldás forrása: saját megoldás (a gyűjtemény nem közöl kulcsot)
a) az állampolgári jogegyenlőség (törvény előtti egyenlőség) elvét
b) Igen, hatálya alá esik – a mentesség csak az 1919. augusztus 1. előtt kikeresztelkedettekre vonatkozik (b pont).
c) Igen, hatálya alá esik – a mentesség magát a hadirokkantat illeti meg (a pont), a gyermekét nem; csak a hősi halált halt szülő gyermeke mentes.
d) 3. – az értelmiség (a kamarák: sajtó, ügyvédi, mérnöki, orvosi pályák)
Tipp: a 20% a kamarai tagságra vonatkozik, nem a lakosság arányára; a zsidó lakosság aránya kb. 5% volt.
3. feladat – A nyilas mozgalom programja (1935)
Forrás: 2005–2016-os gyűjtemény, 19. feladat
Válaszolj a kérdésekre a forrás és ismereteid segítségével!
„4. Akarjuk és követeljük a Hungária Egyesült Földek alkotmányos államtestének, társ és sorsközösségének felépítését, megszervezését, a Magyarföld részéről történő központi állami irányítását; a Magyarföld, Tótföld, Ruténföld, Erdélyföld, Horvát-Szlavónföld és Nyugatgyepű politikai és gazdasági önkormányzatát a Hungária Egyesült Földek államrendszerében.
22. Akarjuk és követeljük a zsidókérdésnek az állam érdekeivel egyező rendezését, a zsidónak, mint fajnak alkotmányos meghatározását, az állam életébe és munkájába való számarányos bevonását, a zsidó bevándorlásnak mindenkorra való beszüntetését, azoknak a zsidóknak a kiutasítását, akik 1914 után kaptak települési engedélyt, akik a világháborúban harcvonalban nem voltak, akik az állam törvényeit megszegik, gátolják, tekintet nélkül arra, hogy mikor települtek meg az Ősföldön. A minden téren megnyilvánuló zsidószellem könyörtelen kiirtását, a megalkuvás nélküli keresztény szellem felépítését követeljük.
23. Akarjuk a munkáskérdés nemzeti, szociális, a munkaadó és a munkás érdekeinek kölcsönös védelmében történő megoldását, a munkásnak az üzem hasznából részhasznot élvező, nyugdíjjogosultsággal rendelkező személyként való kezelését, a szakszervezetek és a sztrájk eltörlését.
27. Akarjuk és követeljük hiteléletünk újjászervezését, a hitelintézetek összevonását állami felügyelet alá helyezés mellett.”  (A Nemzeti Akarat Pártjának programja; 1935)

a) Milyen területre vonatkozik a Hungária Egyesült Földek kifejezés? (1 pont)
b) Mit jelent valójában „az állam életébe és munkájába való számarányos bevonás”? (1 pont)
c) Nevezz meg egy követelést, ami a munkások helyzetén javítana, és egyet, ami rontana! (0,5 + 0,5 pont)
d) Nevezz meg két korabeli európai politikai ideológiát, ami szoros rokonságban áll a nyilasok eszméivel! (0,5 + 0,5 pont)
3. feladat – MEGOLDÁS
Megoldás forrása: saját megoldás (a gyűjtemény nem közöl kulcsot)
a) a történelmi Magyarország (Szent István birodalma, a Kárpát-medence) területe
b) a zsidóság számarányának megfelelő korlátozása a gazdaságban, a kultúrában és a közéletben, azaz kiszorításuk, jogaik csorbítása (a zsidóság kb. 5%-os arányára szorítás)
c) javítana: a munkás részesedése az üzem hasznából / nyugdíjjogosultság;  rontana: a szakszervezetek és a sztrájk eltörlése
d) fasizmus (olasz) és nácizmus (nemzetiszocializmus, német)
Háttér: a Nemzeti Akarat Pártja (1935) a Nyilaskeresztes Párt (1939) előzménye; vezére Szálasi Ferenc, ideológiájuk a hungarizmus.
4. feladat – Magyarország hadba lépései: Lengyelország, Jugoszlávia, Szovjetunió
Forrás: 2022. május (I), középszint
Döntsd el a források és ismereteid segítségével, mely második világháborús eseményekhez kötődnek a forrásokban leírtak! Írj X jelet a táblázat megfelelő oszlopába! Egy sorban csak egy X jel szerepelhet. (Elemenként 1 pont.)
A) „Teleki gróf inkább saját életét adta, mintsem hogy e szégyenteljes tetthez csatlakozzék.”  (Churchill beszéde a parlament alsóházában)

B) „Magyarország részéről a nemzeti becsület ügye, hogy […] semminemű katonai akcióban nem vesz részt, […] semmi körülmények között nem engedhetjük meg német csapatoknak egy magyarországi vasútvonalon átszállítását és átvonulását.”  (Kormányhatározat)

C) „Az a hír lepett meg bennünket, hogy [a várost] […] bombázás érte. Werth vezérkari főnök jelentése szerint az azonnali vizsgálat azt állapította meg, hogy […] egy bombarepeszdarabon a leningrádi hadiszergyár jegyét ismerték fel. […] Krúdy Ádám repülőszázados, a kassai repülőtér oktatótisztje írásban jelentette Bárdossy miniszterelnöknek, hogy ő saját szemével látta, hogy a bombákat német repülőgépek dobták le. Időközben azonban a hadiállapot már beállott.”  (Horthy Miklós emlékirataiból)

D) „Amennyiben a magyar [...] [kormány] eltűri, sőt elősegíti, hogy a német hadsereg Magyarországra bevonulva, azt katonai bázisnak használja [...], Anglia részéről diplomáciai viszonyunk megszakításával […] számolnia kell. Ha azonban Magyarország e támadáshoz bármilyen indoklással csatlakoznék, úgy Nagy-Britannia és szövetségesei [...] hadüzenetével is kell számolni. [...] Az örök baráti szerződés flagráns [nyilvánvaló] megsértésével leszünk megvádolva.”  (Barcza György londoni magyar nagykövet távirata a miniszterelnöknek)

	Források
	Lengyelország megtámadása
	Jugoszlávia megtámadása
	A Szovjetunió megtámadása

	A)
	
	
	

	B)
	
	
	

	C)
	
	
	

	D)
	
	
	



4. feladat – MEGOLDÁS
Megoldás forrása: hivatalos javítókulcs
	Források
	Lengyelország megtámadása
	Jugoszlávia megtámadása
	A Szovjetunió megtámadása

	A)
	
	X
	

	B)
	X
	
	

	C)
	
	
	X

	D)
	
	X
	



A) Teleki Pál öngyilkossága (1941. ápr. 3.) – a jugoszláv-ellenes támadás miatt.   B) 1939. szept.: a lengyel menekülteket befogadták, a németek átvonulását nem engedték (fegyveres semlegesség).   C) Kassa bombázása (1941. jún. 26.) → hadba lépés a Szovjetunió ellen.   D) Barcza György figyelmeztetése 1941 tavaszán a német átvonulás és a Jugoszlávia elleni támadás kapcsán.
5. feladat – A német birodalmi megbízott jelentése (1944)
Forrás: 2005–2016-os gyűjtemény, 4. feladat
Válaszolj a kérdésekre a források és ismereteid alapján! (Elemenként 0,5 pont.)
„Magyarország 20 éven keresztül […] alázatosan várta területének növekedését anélkül, hogy gyakorlatilag bármit is tett volna annak érdekében. […] Három ízben növekedett a területe jelentős mértékben a birodalom révén, három ízben növekedett saját közreműködése és harca nélkül. […] Kállay és társaik készek arra, hogy Magyarországot kiszolgáltassák Anglia vagy Oroszország akaratának. […] 1. A kormányzónak nincs hatalma, nincs helyes ösztöne. […] A kormányzó lényében tulajdonképpen katona, de csakis katona. […] Amilyen jó katonás szelleme, olyan siralmasak politikai képességei. […]
6. […] Minden értünk vérző magyar a mi véráldozatunkat csökkenti, erősíti tartalékainkat a további hadviseléshez, és segít abban, hogy erőinket megőrizzük a háború utáni nagy feladatok megoldására.
[…] előfeltétele a jelenlegi kormány leváltása; pótlására a nemzeti ellenzékkel német irányítás alatt álló kormány alakítandó. […] Eljött az ideje, hogy megszüntessük Magyarország önállósodásának állapotát. […] Ütött az óra, hogy a zsidókérdéshez alaposan hozzányúljunk.”  (A német birodalmi megbízott jelentése, 1944)

a) Határozd meg a forrásban felidézett három területgyarapodás évszámát kronológiai rendben!
b) Nevezd meg a forrásban felidézett kormányzót!
c) Sorold fel, hogy mely politikai, katonai, társadalmi lépések megtételére tesz javaslatot a jelentés!
d) Állapítsd meg, hogy a javasolt intézkedések mely cél elérését szolgálják!
5. feladat – MEGOLDÁS
Megoldás forrása: saját megoldás (a gyűjtemény nem közöl kulcsot)
a) 1938 (1. bécsi döntés: Felvidék), 1940 (2. bécsi döntés: Észak-Erdély), 1941 (Délvidék, a Jugoszlávia elleni német támadás után)
b) Horthy Miklós
c) politikai: a Kállay-kormány leváltása, német irányítású kormány alakítása;  katonai: több magyar katona / nagyobb véráldozat a Wehrmacht oldalán;  társadalmi: a „zsidókérdés” megoldása (zsidóellenes intézkedések, deportálás)
d) Magyarország önállóságának megszüntetése, az ország teljes német ellenőrzése, a háborúból való kiugrás megakadályozása, a magyar erőforrások kiaknázása
Megjegyzés: a három területgyarapodás évszámánál az 1939-es Kárpátalja-megszerzés is szóba jöhet; a „birodalom révén, saját harc nélkül” megfogalmazás miatt a bécsi döntések és a Délvidék a legvalószínűbb válasz.
6. feladat – Sztójay, Veesenmayer, Szálasi – Magyarország 1944-ben
Forrás: 2018. május (I), középszint
Oldd meg a feladatokat a források és ismereteid segítségével! (Elemenként 1 pont.)
A) „A vezetésem alatt alakult új kormány […] a külpolitikában […] a legmelegebben ápolni fogja a magyar–német jó viszonyt. […] A Magyarország területére [nemrég] érkezett német csapatok […] kölcsönös egyetértésben a bolsevizmusban való közös küzdelmünkben fognak segíteni.”  (Sztójay Döme miniszterelnök körtávirata a magyar követségeknek)

B) „Távbeszélőn történt érdeklődésemre e pillanatban értesülök Sztójaytól, hogy a kormányzó, nyilvánvalóan a magyar kormánnyal egyetértésben leállította a zsidóakciók folytatását.”  (Edmund Veesenmayernek, Hitler megbízottjának levele Ribbentrop német külügyminiszterhez)

C) „Szálasi személyi felelősségét hangsúlyozva ígéretet tett, hogy a magyar nemzet minden vonatkozásban teljesíteni fogja kötelességét. Bárhol vívják is meg a döntő csatát, a Dunánál, a Balatonnál vagy Bécs falai alatt, Németország mindenkor számíthat Magyarországra. Magától értetődik, hogy a területileg nagyrészt megszállt ország csak még megmaradt erejével tud a harcban osztozni.”  (Feljegyzés Hitler és Szálasi megbeszéléséről)

a) Melyik volt az az év, amelyben mindhárom idézett forrás keletkezett?
b) Nevezd meg szakkifejezéssel azt a konkrét intézkedést, amelyre a B) forrás a „zsidóakció” szót használja!
c) Nevezd meg azt az országot, amellyel szembeni küzdelemre az A) és C) források utalnak!
d–f) Állapítsd meg, melyik forrásra vonatkoznak az állítások! Írj X jelet a táblázat megfelelő oszlopába! Egy sorban csak egy X jel szerepelhet.
	Állítás
	A)
	B)
	C)

	d) A magyar vezetés megkísérelt lazítani a Németországtól való függésen.
	
	
	

	e) Magyarország a háború során először került idegen katonai megszállás alá.
	
	
	

	f) Magyarország hadszíntérré vált.
	
	
	



6. feladat – MEGOLDÁS
Megoldás forrása: saját levezetés (a kulcsfájlban hibás a megoldás)
a) 1944
b) deportálás (a zsidók elszállítása a megszállás alatt, 1944 tavaszától)
c) Szovjetunió
	Állítás
	A)
	B)
	C)

	d) lazítani a német függésen
	
	X
	

	e) első idegen megszállás
	X
	
	

	f) hadszíntér lett
	
	
	X



Miért? d) Horthy (a kormánnyal egyetértésben) leállította a deportálásokat – 1944. júl. 7.   e) Sztójay a „nemrég érkezett német csapatokról” beszél – a megszállás 1944. márc. 19-én történt.   f) Szálasi idején (1944 ősze–tele) az ország nagy része szovjet megszállás alatt/frontterület.
Figyelem: a kulcsfájlban ennél a feladatnál a megoldás helyén más feladat (első világháború) táblázata áll – a fenti megoldás saját levezetés.
7. feladat – Horthy levelei Hitlerhez és Sztálinhoz (1944)
Forrás: 2020. május (I), középszint
Oldd meg a feladatokat a források és ismereteid segítségével! (Elemenként 1 pont.)
A) „A bolsevizmus elleni harc kötelességteljesítés, és ez a szegény, megcsonkított, kirabolt ország örömmel adott mindent, amit adni tudott […]. Hadiiparunk túlnyomórészt Németország számára dolgozik […]. Folyó év március 19. óta 2700 tisztet és 119 654 embert adtunk le [értsd: küldtünk a frontra Németország kérésére]. Nem tudnám megmondani, hogy ilyen fenntartás nélküli áldozatkészség mellett mit lehetne még szemünkre vetni. […]
Csak azért szántam el magam arra, hogy nyomatékosan kérjem […], mindnyájunk érdekében rendeltesse el innen a megszálló csapatokat és a titkosrendőrséget, hogy visszatérhessen a régi, bizalomteljes fegyvertársi viszony.”  (Horthy Miklós levele Hitlerhez, június 6.)

B) „Ezer éven át, de különösen az utolsó évtizedben, népünk sorsát a szomszédos kolosszus [értsd: Németország] befolyásolta. Ennek a befolyásnak a hatása alatt sodródtunk bele ebbe a Szovjetunióval folytatott szerencsétlen háborúba is. […] Amikor delegátusaimat [küldötteimet] teljhatalommal felruházva elküldöm a fegyverszüneti tárgyalásokra, kérem Önt, hogy kímélje meg ezt a szerencsétlen országot.”  (Horthy Miklós levele Sztálinhoz, szeptember vége)

a) Melyik évben íródtak az idézett levelek?
b) Mit akart elérni Horthy az A) betűjelű levélben megfogalmazott kéréssel? Karikázd be a helyes válasz sorszámát!
1. Vissza akarta állítani Magyarország függetlenségét.
2. Szövetséget akart kötni Németországgal.
3. Katonai segítséget akart nyújtani Németországnak.
c) Melyik – a második világháború alatti – döntésére ad eltérő magyarázatokat Horthy a két levélben?
d) Mi jellemezte Németország és a Szovjetunió katonai erőviszonyait a levelek keletkezésének időszakában? Karikázd be a helyes válasz sorszámát!
1. Kiegyenlítettek voltak az erőviszonyok.
2. Németország egyre inkább felülkerekedett a háborúban, folyamatos védekezésre kényszerítve a Szovjetuniót.
3. A szovjet seregek előrenyomultak, korábban megszállt területek feladására kényszerítve Németországot.
7. feladat – MEGOLDÁS
Megoldás forrása: hivatalos javítókulcs
a) 1944
b) 1. – a megszálló csapatok és a titkosrendőrség (Gestapo) elvitelét kéri, hogy visszaálljon a „bizalomteljes fegyvertársi viszony”, vagyis a magyar önállóság
c) Magyarország hadba lépése a Szovjetunió ellen (1941)
d) 3. – a szovjet seregek előrenyomultak, Németország visszavonult
Az A) levélben Horthy a hűséget hangsúlyozza („örömmel adott mindent”), a B) levélben a német befolyást okolja („sodródtunk”): ez a kétféle magyarázat.
8. feladat – Az Erdélyi Magyar Tanács és Horthy levele (1944)
Forrás: 2005–2016-os gyűjtemény, 25. feladat
Válaszolj a kérdésekre a források és ismereteid segítségével! (Elemenként 1 pont.)
„Hazánk határain […] orosz seregek nyomulnak előre […]. Nyomukban a román haderő, mely a szövetséges hatalmaktól engedélyt nyert, hogy a németek ellen folyó háborúban Magyarország ellen is használja fegyverét. Ilyen körülmények között a németek és a szövetségesek háborújában való további részvétel könnyen nemzeti katasztrófához vezethet.”  (Az Erdélyi Magyar Tanács levele Horthy Miklóshoz)

„Végső veszélyben forgó népem nevében és érdekében fordulok Önhöz. […] Ezer éven át, de különösen az utolsó évtizedben, népünk sorsát a szomszédos kolosszus [óriás] befolyásolta. […] Amikor delegátusaimat [küldötteimet] teljhatalommal felruházva elküldöm a […] tárgyalásokra, kérem Önt, hogy kímélje meg ezt a szerencsétlen országot […].”  (Horthy Miklós levele Sztálinhoz)

a) Melyik évben íródtak a fenti levelek?
b) Melyik az az ország, amelyikre a második levélben aláhúzott kifejezés utal?
c) Mi az a veszély, amelyet mindkét levél szerzői el akartak hárítani?
d) Hogyan kívánták mindkét levél szerzői elhárítani ezt a veszélyt?
8. feladat – MEGOLDÁS
Megoldás forrása: saját megoldás (a gyűjtemény nem közöl kulcsot)
a) 1944
b) Németország
c) az ország szovjet (és román) megszállása, a háború pusztítása, a „nemzeti katasztrófa”
d) a háborúból való kiugrással: fegyverszüneti tárgyalások a Szovjetunióval / a szövetségesekkel (a németekkel való szakítás)
Ugyanaz a Horthy-levél szerepel a 2020. május (I) feladatban is – érdemes a két feladatot együtt ismételni.
9. feladat – A Szálasi-kormány programja (1944 ősze)
Forrás: 2018. október, középszint
Oldd meg a feladatokat a forrás és ismereteid segítségével! (Elemenként 1 pont.)
„A Führer szemében Magyarország egyedüli felelős személye a Pártvezető. Magyarország szabad, önálló és független állam, amely szabadságát, önállóságát és függetlenségét olyan mértékben és úgy nyeri el, ahogyan harcol értük.
Magyarország a német háborúvezetés szempontjából nem átmeneti terület, amelyben csupán időnyerésért folytat harcot, hanem bástya, amely szerves részét képezi a német vezetés minden elhatározásának és melyért Németország éppen olyan döntően harcol, mint teszi ezt Nyugat-Németországban vagy Kelet-Poroszországban.”  (Kormányprogram, 1944 ősze)

a) Nevezd meg a forrásban említett pártvezetőt! Keresztnevet is írj!
b) Mely esemény sikertelensége miatt került hatalomra a programot megfogalmazó kormány?
c) Cáfold meg ismereteid segítségével a forrásban aláhúzott állítást!
d) Mely nagyhatalom elleni harcban játszhatott Magyarország „bástya” szerepet a forrás keletkezésének időpontjában?
9. feladat – MEGOLDÁS
Megoldás forrása: hivatalos javítókulcs
a) Szálasi Ferenc
b) a kiugrás(i kísérlet) sikertelensége (1944. okt. 15.)
c) Magyarország a kormányprogram összeállításakor német megszállás alatt állt / a nyilasok kiszolgáltatták az országot a németeknek / keleti területeit már elfoglalta a Vörös Hadsereg
d) Szovjetunió
10. feladat – A zsidók elszállítása – Munkács, 1944. május 9.
Forrás: 2005–2016-os gyűjtemény, 8. feladat
Válaszolj a forrás és ismereteid segítségével a kérdésekre!
„Munkácson május 9-én a rendőrkapitányságon Ferenczy László csendőr alezredes vezetése alatt megtartott értekezleten részt vett dr. Uray László csendőr százados, a németek részéről dr. Zöldi Márton, a Gestapo századosa.
Tárgyalásra került a zsidók elszállítása, mely május 14-én veszi kezdetét. […]
110 szerelvény szállítja a zsidókat Kassa állomásra, ahol is német rendőrség veszi át a szállítmányokat. Jelzés a vonatokon D. A.–Umsiedler, Német munkásátköltöztetés. A szerelvény 3000 főt szállít. Áll 45 kocsiból 70 fő poggyásszal együtt és 2 C kocsiból elöl és hátul az őrségnek. A berakóállomás parancsnoka német vagy magyar csendőrtiszt; ő 5 órával előbb az állomásfőnöktől kocsikat és helyet kér a berakásra, az állomástól távoli helyen. A zsidók csak csökkentett poggyászt vihetnek magukkal, matracot, ágyat nem. Névjegyzéket 2 példányban kell készíteni. Egy pld. a szállítmánynál marad, 1 pldt.-t Munkácsra a rendőrkapitánysághoz kell beküldeni a berakóállomás parancsnokának. Ha a vonat éjszaka indul, a zsidókat nappal kell beszállítani. […] A transzport átadása és átvétele Kassán történik. Névsort olvasni tilos. Polgármesteri teendő: elszállítás után táborhelyeket a közig. hatóság útján fertőtleníttetni kell (tisztiorvos). Szállításnál egyéni beutalások, egyéni akciók kiküszöbölendők.
Dr. Uray százados: ha szükség megkívánja, 100 is mehet egy kocsiban. Berakhatók, mint a heringek, mert a németeknek szívós ember kell. Aki nem bírja, elhullik. Divathölgyekre Németországnak nincs szüksége.”  (Rendőrségi jegyzőkönyv; 1944. május 9.)

a) Mi lehetett a célja a szövegben aláhúzott intézkedéseknek? (1 pont)
b) Mely szervezetek vettek részt a forrás szerint az akcióban? Kettőt említs! (Elemenként 0,5 pont)
c) Írd a meghatározás alá a megfelelő fogalom nevét! (Elemenként 0,5 pont)
1. A lakosság valamely hátrányos helyzetű, etnikai alapon elkülönített csoportjának kényszerrel kijelölt lakóhelye.
2. Az állam biztonsága szempontjából veszélyesnek nyilvánított személyek vagy csoportok gyűjtőtáborba való szállítása.
10. feladat – MEGOLDÁS
Megoldás forrása: saját megoldás (a gyűjtemény nem közöl kulcsot)
a) a deportálás titokban tartása, az áldozatok és a lakosság megtévesztése (a vonatok „munkásátköltöztetésnek” álcázása, távoli berakóhely, névsorolvasás tilalma): senki ne tudja, mi lesz a sorsuk, így ne lehessen ellenállás vagy tiltakozás
b) magyar csendőrség (és rendőrség), Gestapo (német rendőrség)
c) 1. gettó;  2. internálás
Háttér: a deportálások 1944. május 14-én kezdődtek Kárpátalján, a megszállás (márc. 19.) után; a magyar hatóságok végrehajtó szerepe döntő volt.
11. feladat – Zsidóellenes intézkedések a képeken
Forrás: 2005–2016-os gyűjtemény, 21. feladat
Nevezd meg szakkifejezéssel azokat a zsidóellenes intézkedéseket, amelyeknek a foganatosítását a képek ábrázolják! (Elemenként 1 pont.)

	a) Árokásás a megszállt Ukrajnában
	b) Zalaegerszegi felirat
	c) Kárpátaljai zsidók
	d) Zsidó férfi



a) ……………………     b) ……………………     c) ……………………     d) ……………………
11. feladat – MEGOLDÁS
Megoldás forrása: saját megoldás (a gyűjtemény nem közöl kulcsot)

	a) munkaszolgálat
	b) gettó (a zsidók kijelölt lakóhelye)
	c) deportálás
	d) sárga csillag viselése (megkülönböztető jelzés)



A felirat: „Zsidónegyed. Keresztényeknek tilos bemenni.” – elkülönítés a gettóban. A csillag viselése kötelező volt 1944 tavaszától.
12. feladat – Holokauszt – Kertész Imre: Sorstalanság
Forrás: 2017. május (I), középszint
Döntsd el a forrás és ismereteid alapján, melyik állítás igaz! Karikázd be az igaz állítások sorszámát! Feladatrészenként egy állítás sorszámát karikázd be! (Elemenként 1 pont.)
„De máris híre járt, a bőröndök, csomagok itt maradnak. Később – magyarázták, fordították s adták körülöttem szájról szájra – mindenki visszakapja, magától értetődően, a tulajdonát, előbb azonban a tárgyakra fertőtlenítés, miránk viszont fürdő vár […]. Akkor értek aztán közelebb hozzám a nyüzsgésben, s pillantottam meg végre én is az itteni embereket. […] a gonosztevők csíkos gúnyájában, kopaszra nyírt fejével, kerek sapkájában. […] Mindegyikük mellén, a fegyenceknél szokásos számon kívül még egy sárga háromszöget is ott láttam, […] Amikor minket, fiúkat is észrevettek, úgy láttam, egész izgalomba jöttek. […] a korunkra lettek egyszerre mind igen kíváncsiak. Mondtuk: – Tizennégy, tizenöt –; ki mennyi volt. Rögtön igen tiltakoztak, kezükkel, fejükkel, egész testükkel: – Tizenhat – suttogták mindenfelől –, tizenhat. – Csodálkoztam, s egyiküket meg is kérdeztem: – Miért? – Akarok-e dolgozni, kérdezte erre ő, árkos-vonásos szemének valahogy üres tekintetét egészen az enyémbe vájva. Mondtam neki, természetesen, hisz utóvégre is ezért jöttem […]. Mindenki dolgozik, senki sem fáradt, senki sem beteg. – ennyit tudtam még meg tőlük, éspedig az alatt a két, tán nem is egész kerek perc alatt, amíg a tolongásban a helyemről a kocsiajtóig értem, s ott nagyot ugrottam végre, ki a napfénybe, a szabad levegőre.”  (Kertész Imre: Sorstalanság)

a) 1. A szöveg azt a pillanatot írja le, amikor az elbeszélőt és társait a szülőföldjükről elhurcolják.
2. A szöveg azt a pillanatot írja le, amikor az elbeszélő és társai megérkeznek a koncentrációs táborba.
3. A szöveg azt a pillanatot írja le, amikor az elbeszélőt és társait a gázkamrába terelik.
b) 1. A koncentrációs táborban a zsidók megkülönböztető jele a sárga csillag volt.
2. A koncentrációs táborban a zsidók megkülönböztető jele a csíkos fegyencruha volt.
3. A koncentrációs táborban a zsidók megkülönböztető jele a sárga háromszög volt.
c) 1. A „fegyencek” azt mondták a fiúknak, hogy hazudják magukat tizenhat évesnek, mert akkor átvehetik az ő munkájukat.
2. A „fegyencek” azt mondták a fiúknak, hogy hazudják magukat tizenhat évesnek, mert akkor munkaképes felnőttnek számítanak, és nem ölik meg őket azonnal.
3. A „fegyencek” azt mondták a fiúknak, hogy hazudják magukat tizenhat év alattinak, mert akkor nem kell dolgozniuk.
d) 1. Az elbeszélő és társai abban a hitben érkeztek, hogy dolgozni fognak.
2. Az elbeszélő és társai pontosan tudták, hogy kivégezni hozták őket.
3. Az elbeszélő és társai abban bíztak, hogy tisztálkodás után szabadon engedik őket.
12. feladat – MEGOLDÁS
Megoldás forrása: hivatalos javítókulcs
a) 2. – megérkezés a koncentrációs táborba
b) 3. – sárga háromszög
c) 2. – a 16 évesek munkaképesnek számítottak, őket nem ölték meg azonnal
d) 1. – abban a hitben érkeztek, hogy dolgozni fognak (Mondtam neki, természetesen, hisz utóvégre is ezért jöttem)
13. feladat – Magyarország háborús veszteségei
Forrás: 2005–2016-os gyűjtemény, 6. feladat
Válaszolj a kérdésekre a források és saját ismereteid alapján!

a) Húzd alá a felsorolásban azt a gazdasági területet, amely a legnagyobb károkat szenvedte el! (0,5 pont)
vegyipar     infrastruktúra     bányászat
b) Sorolj fel két okot, melyek az ország súlyos háborús veszteségeibe szerepet játszottak! (Elemenként 1 pont)
c) Magyarázd meg, miért volt magas a nem katonai áldozatok száma! (1 pont)
d) Nevezd meg, hogy 1943-ban hol, mely frontszakaszon szenvedte el a magyar hadsereg a legnagyobb emberveszteségeit! (0,5 pont)
13. feladat – MEGOLDÁS
Megoldás forrása: saját megoldás (a gyűjtemény nem közöl kulcsot)
a) infrastruktúra (a Duna- és Tisza-hidak 100%-a, a vasúti sínhálózat 40%-a pusztult el)
b) pl. az ország hadszíntérré vált (1944–45-ös harcok, Budapest ostroma); a bombázások; a visszavonuló németek pusztítása (hidak felrobbantása) és kifosztása; a hosszú részvétel a keleti fronton
c) a holokauszt (kb. 400 ezer zsidó áldozat), a harcok és bombázások civil áldozatai, a romák (kb. 50 ezer) és más üldözöttek
d) Don-kanyar (Voronyezs térsége, 1943 januárja) – a 2. magyar hadsereg pusztulása
14. feladat – A háború következményei Budapesten
Forrás: 2005–2016-os gyűjtemény, 27. feladat
Oldd meg a feladatokat a források és ismereteid segítségével!
a) Karikázd be a következő mondatok közül annak a kettőnek a betűjelét, amelyik hamis állítást tartalmaz! (Kizárólag a két megfelelő válasz esetén: 1 pont)
A) A legtöbb katona az észak-olaszországi hadszíntéren folyó harcokban esett el.
B) Az áldozatok közt nagyobb arányban voltak polgári személyek, mint az első világháborúban.
C) A polgári áldozatok közül sokan a holokauszt áldozatai lettek.
D) A nagy veszteségekhez az is hozzájárult, hogy az ország területe a háború során végig hadműveleti terület volt.
E) A hadifoglyok közül a legtöbben szovjet fogságba kerültek.
b) Az alábbi fényképek Budapesten készültek, a második világháborút követő években. Írd a képek alá annak/azoknak az állításnak a sorszámát, amely(ek) magyarázatot ad(nak) a képen látható jelenségre! Egy-egy állítás csak egyszer szerepelhet, két állítás kimarad. (Elemenként 0,5 pont)
1. A világháború 800 ezer és 1 millió fő közé becsült áldozatainak többsége férfi volt.
2. A sínhálózat 40%-a, a mozdonyok több mint 2/3-a megsemmisült.
3. A visszavonuló német csapatok összesen 28 Tisza- és Duna-hidat robbantottak fel.
4. A termésmennyiségek 1945-ben az 1930-as években jellemző termésmennyiségek harmadát-felét tették ki.
5. 1946 nyarán az infláció addig soha nem látott méreteket öltött: július utolsó napján az áremelkedés 158 486% volt.
6. Budapest épületeinek 3/4-e megsemmisült vagy károkat szenvedett.

	A) Romeltakarítás a Várban:  …… ; ……
	B) Hajtják a marhát a vágóhídra a Rákóczi úton:  ……
	C) Söprik a pengőt a Lehel téren:  ……



14. feladat – MEGOLDÁS
Megoldás forrása: saját megoldás (a gyűjtemény nem közöl kulcsot)
a) hamis: A) (a legtöbb katona a keleti fronton esett el / esett fogságba) és D) (hadműveleti terület csak 1944 őszétől, a front 1945 tavaszáig volt itt)

	A) 6. és 1.
	B) 2.
	C) 5.



A) romok + női munkaerő: Budapest épületeinek ¾-e megsemmisült vagy károsodott (6.), az áldozatok többsége férfi volt, ezért nők végzik a nehéz munkát (1.).   B) a vasúti szállítás megsemmisült, ezért gyalog hajtják a marhát (2.).   C) a hiperinfláció, a pengő elértéktelenedése (5.). A 3. és a 4. kimarad.
Felhasznált anyagok
Órai vázlat (jegyzet): Magyarország a II. világháborúban, 1936–1945
Érettségi feladatbank történelemből, 2017–2023, középszintű tesztek és megoldások (Katolikus Pedagógiai Intézet, 2024; az oktatas.hu feladatai alapján)
Érettségi feladatok gyűjteménye – Magyar történelem, középszint, 2005–2016 (összeállította: Fekete Bálint, Újkor.hu)
A „＋” jelű, lila sorok kiegészítések; a 2005–2016-os feladatok megoldásai saját készítésűek, ezeket érdemes tanárral is ellenőrizni.
Magyarország a második világháborúban · tanulóvázlat · 

